Gretna FC

Tidlig historie

Etter at klubben ble stiftet i 1946, spilte de i Dumfries Junior League i en sesong. I 1947 valgte de imidlertid å etablere seg i engelsk serie, og ble med i Carlisle and District League. Med unntak av en sesong ble de i denne ligaen fram til 1982, da de ble med i engelske Northern League. Fram til 2002 fortsatte de å spille i lavere serier i England.
Gretna deltok også i den engelske FA-cupen. De kom seg imidlertid bare gjennom de kvalifiserende rundene to ganger. I 1991 tapte de for Rochdale i 1. runde. Med det ble de den første skotske klubben som spilte i hovedturneringen i den engelske FA-cupen på 105 år. (Skotske Queens Park hadde spilt i den engelske FA-cupen på 1870- og 1880-tallet, og spilte til og med to finaler.) Gretna nådde også 1. runde i 1993 (tapte for Bolton Wanderers).

Tiden i Scottish Football League

På 1990-tallet bestemte klubben seg imidlertid for at de ønsket å spille hjemme i Skottland. De søkte om opptak til den skotske ligaen tre ganger, og i 2002 ble de endelig valgt inn, som erstatning for Airdrieonians, som gikk konkurs. Våren 2005 vant de 3. divisjon (nivå 4), og våren 2006 vant de 2. divisjon på første forsøk. De nådde også den skotske FA-cup-finalen våren 2006, der de tapte for Hearts etter straffesparkkonkurranse. Gretna var den første klubben fra nivå 3 som nådde finalen etter at den skotske ligaen ble utvidet til 3 divisjoner (i dag 4) i 1975.
Siden cupvinner Hearts var kvalifisert for Mesterligaen gjennom sin 2.-plass i serien, var Gretna som første lag fra nivå 3 i Skottland høsten 2006 kvalifisert for UEFA-cupen. Gretnas hjemmebane Raydale Park tilfredsstilte imidlertid ikke UEFAs krav til stadionanlegg, og klubben måtte derfor spille hjemmekampen(e) på Motherwells bane Fir Park, 120 km hjemmefra. Gretnas debut i UEFA-cupen ble imidlertid en skuffelse. Laget ble slått ut av Derry City fra Nord-Irland/Irland etter 1-5 «hjemme» i Motherwell og 2-2 borte.
Klubbens suksess i ligaen fortsatte sesongen 2006/07. Laget startet sesongen godt, men gjorde det dårligere våren 2007. De klarte likevel å vinne divisjonen og rykke opp i Premier League etter at de scoret vinnermålet i siste seriekamp i aller siste minutt.

Sesongen 2007/08

Klubbens hjemmebane Raydale Park tilfredsstilte ikke kravene for spill i Premier League, og klubben måtte spille hjemmekampene sine på Fir Park i Motherwell, 120 kilometer hjemmefra. Samtidig var planen på bygge ut Raydale Park til et moderne anlegg med tilskuerkapasitet på 6000, eller eventuelt å bygge et helt nytt stadion.
Sesongen 2007/08 ble trist for Gretna. Fra sesongstart slet laget sportslig, og tok bare 4 poeng på de første 12 seriekampene. Samtidig fikk klubben økonomiske problemer, og klubbens rike eier Brooks Mileson ble syk og trakk seg ut.
Etter at eier Mileson trakk seg fra klubben, ble Gretna satt under administrasjon 12. mars 2008. Dette medførte også at klubben ble trukket 10 poeng som straff. Den dårlige økonomien gjorde det svært usikkert om Gretna i det hele tatt kunne fullføre sesongen, men Scottish Premier League gikk med på å forskuttere lønn til Gretnas spillere slik at klubben slapp å måtte trekke seg midt i sesongen.
Med poengtrekket i tillegg til få poeng i utgangspunktet, ble det alt 29. mars klart at klubben ville rykke ned. 8. mai satte klubbens administratorer en frist til 17. mai med å finne en kjøper til klubben. Blant annet var norske investorer i samtaler med klubben om ovetagelse men valgte å trekke seg da det var uklart hvor stor gjeld klubben egentlig hadde. Dette mislyktes, og 29. mai ble Gretna flyttet ned i 3. divisjon (nivå 4). 3. juni trakk administratorene klubben fra ligaen, og klubben var i praksis konkurs.

Ny klubb stiftet

3. juli 2008 ble Annan Athletic valgt inn i den skotske ligaen, til plassen som ble ledig etter Gretna. Annan og Gretna er nabobyer i det sørlige Skottland.
En ny klubb med navnet Gretna FC 2008 ble stiftet av fans, og ble tatt opp i amatørligaen East of Scotland League. Den nye klubben, som blir anerkjent som en arvtaker til opprinnelige Gretna FC, vil bruke banen Everholm Stadium i Annan som hjemmebane. Denne banen ligger ironisk nok bare noen hundre meter unna Annan Athletics hjemmebane Galabank.